  Виталий Пронин Кышкыт!Таяз пӧсьтолэзе удмурт сюресъёс вылын пӧсь ик. Шурдыт учыръёслэн лыдзы уг кулэсмы - нуналысь нуналэ авариос сярысь иворъёс гудырто. Тужгес но кӧшкемытэз удмурт «ужастик» 10-тӥ пӧсьтолэзе учыраз - соку питран улэ сюризы тодмо егит артистъёс Алёна Тимерханова но Иван Котельников.Алёна но Иван ӵем гинэ гуртъёсы потало. Озьы пӧрме, артистъёслы ялан ворттылоно луэ. Эскериськон сярысь вунэтоно ӧвӧл! Куинь ар талэсь азьло шурдыт учыре сюризы Геннадий Ганьков но Анна Плотникова, тани - вылез шудтэм гастроль. Алёнаез эмъюртысь лэземзы бере ик соин пумиськоно кариським.- Арня солэсь азьло мон сюрес вылын шуккиськонэн уйвӧт адӟи. Сокем со зэмос адскиз - туж кышкай. Эшъёсы шуизы: куазь ӝокытэн оломар но вӧтаськод. 7-тӥ июле ми Ваняен Ижкаре «Парижевск» фестивале мынӥмы. 9 числое ӝыт Пичи Пургалан дискотекаын кырӟам-верам, отысен ӵош бертыны потӥм. Эшъёсмы алӥзы, уйин сюрес вылэ эн потэ, ӵукна вырӟоды. Ӵапак озьы ик пӧрмиз: нуназе Башкирие потӥм. Мон гуртам, Татышлы ёросысь Вязовкае бертӥсько, нош Ваня - Перме (со али отын дышетске но ужа). Руль сьӧры ачим пукси - кык арнялы солэсь азьло машина басьтӥ вал. Азьвыл весь Ванялэн машинаеныз гастрольёсы поталлям. Солэн туж потэ вал выль машинаям ворттылэмез…Дыр - нуназе. Ижысь трасса вылысен ик азям ВАЗ-2115 мынӥз, солэн азьпалаз фура ширтћз. Чайковский бере сюрес вылын машинаос ӧжытгес кылизы. Куеда доры вуиськом вал ини, отын сюрес туж кузь, воксё вожъёстэк. Фура каллен мынэ, «пятнашка» азьпалтыны уг дырты. Поворотникме ӝуатыса, пумит мынӥсь машинаослэн чуразы потӥ. «15-тӥез» азьпалтыны кутски гинэ, со шуак вискамы донгиськиз - сьӧрам но машина ворттэ, таиз но инты уг кельты. Паллян питранъёсы сюрес урдсы кожизы - машинае бергаса мыныны ӧдъяз. Автомобильлэн ӝоглыкез бадӟым: кожай - машинаме сюрес урдсы сэрпалтоз. Нош милемыз фура борды шуккиз... Ваня синзэ кыниз. Грузовик милемыз уг адӟы, ВАЗ берлань чигназ. Машинамы нош но нош фура улэ донгиське, медам гинэ улаз пыре шуыса, малпасько… Ваня ӵапак дураз пукиз угось. Фура, тае шӧдыса, копак сюрес урдсы кожиз - писпуосты кырыса, сюрес гырыса, васькиз. Солэн питранэз куинь рад: кыкетӥез улэ сюрысалмы ке - бырысалмы. Машинамы сюрес вылын дугдӥз. Но татын бордамы шуккиськиз ВАЗ. Берыкъяськыса канавае пезьдӥм. Грузовиклэн кузёез юрттӥз милемлы… Ваня, номыре но валатэк, пилиськем укно пыр потӥз. Киыз кыремын. Конечно, со уг но тоды ни, кызьы-мар вал: пияла тэшкаса чонари вотэс кадь луиз но, номыр ӧз адскы ни… Ярам, милям еосмы бырттэмын вал - азьпал укно пыр лобӟыса, соку ик фура улэ пезьдысалмы… Ачим Ваня сярысь гинэ малпаськыса улӥ, вань кужмыным тырши югдурез тупатыны, озьы но, тазьы но рульме позыръяй. Берло сюрес службаысь воргорон серектӥз: тон, пе, эшшо поворотникъёстэ ӝуаты на вал - позыръяськиськод шуыса.15 минут ортчыса, тыл кысӥсьёс вуизы. 40 минут ортчыса (!) - «скорой». Сюрес вылын калык туж сюлмо - милемлы котькин юрттыны выриз. Нош ВАЗ-лэн водителез пегӟем, шедьтозы-а, уз-а табере...* * *«Скорой» вуиз - милемыз берен Чайковские эмъюртэ нуизы. Отӥ-татӥ врачъёс дортӥ нуллӥзы, выдтыкузы 8 час ӝыт вал ини.Больницаын кылдӥз выль кырӟанэ. Трос эмъюмъёслэсь жӧлмаменым, вераськыны но рос-прос ӧй быгаты - Ваня серекъяз: йырыныд шуккиськид бере, кырӟан но кылдытод ни. Нош мон талэсь азьло ӧй гожъялля вал, одӥг куплетсэ малпай, мукетсэ нокызьы вордыны уг быгатӥськы. Ваня, шуисько, юртты, нош со шуэ: ачид гожты, со тынад кырӟанэд ук. «Чё кушать не идешь? Чё, звезда?» - юалляське медсестра. Нош мон верасько: эмъюмъёстылэсь султэме уг луы.Больницаысь потӥм котьма ке но азьланезлы ӟеч осконэн. 6 нунал кыллим отын, берло ёрос больницаям но дорам катьяськи на. Мон оскисько: милемлы удалтӥз. ДТП - со учыр. Милям учырмы ӟеч вал, шуыны луоз. Кылчинмы утиз. Одно ик, одно чакласьконо. Лыктэ вакыт: котькуд вамыштэ дунъяны, эскерыны кутскиськод.* * *Али Алёна Тимерханова но Иван Котельников асьсэды умой шӧдо ни. Ванялэн киыз йӧнаны выре. Баянэз кысканы вазь ик, дыр, ай. Но кӧшкемытэз палэнэ кылиз. Сӥзёмы артистъёсмылы тазалык! Котьма ке но, соос милям одӥг экземплярен - котькудӥз дуно.Дарали Лели Туспуктэмез: udmfoto.ru Теги: авария сюрес удмуртегитъёс  